Sak 17
Wãn to la tigims sul la distrik yel-gɛtbã sõngd tõndo?
Biiblã babg ning b sẽn gʋls ne gɛrkã pʋgẽ, b gomda a Barnabas ne tʋm-tʋmd a Poll yell wʋsgo. Yɩɩ yel-gɛtb sẽn da gilgd n kaagd tigimsã. Bõe yĩnga? Bala, b ra baooda b tẽed-n-taasã neer ne b sũy fãa. A Poll ra yeelame t’a ratame n “leb n kẽng n tɩ ges ba-biisã” n bãng b kibare. A sakame n na n tog soay n zãage, n tɩ keng b pelse. (Tʋʋma 15:36) Yaa woto me ne tõnd tigims sul la distrik yel-gɛtbã.
B wat n kengda tõnd raoodo. Tigims sull yel-gɛtã kaagda tigims sõor sẽn na ta 20. A kaagda tiging fãa rasem a yopoe pʋgẽ, la naoor a yiib yʋʋmd fãa. Distrik yel-gɛtã geta tigims sul sẽn na ta bãmb piig yelle. A kaagda tigimsã la a lʋɩt taoor n get rasem a yiib tigs-kãsengã yell yʋʋmd fãa. Nin-kãensã ne b pagbã minim tõe n nafa tõnd hal wʋsgo. B modgdame n bãngd tigimsã ned fãa sõma, n yãagd tõnd koɛɛgã mooneg pʋgẽ la d Biibl karen-biisã nengẽ. B tũuda kãsem-dãmbã n kaagd tigimsã neba. Tigissã la tigs-kãsemsã sasa, b sõssã d sẽn kelgdã kengda d raoodo.—Tʋʋma 15:35.
B rata tigimsã nebã fãa neere. Tigims sul la distrik yel-gɛtbã rata ne b sũy fãa tɩ tigimsã neb tẽeb tall pãnga. B sã n kaag tiginga, b tigimda kãsem-dãmbã la kãsemb-sõngdbã n ges modgr ning tigingã sẽn maane, la b kõ-b sagls sẽn na n sõng-b b tʋʋmdã pʋgẽ. B sõngda so-pakdbã sẽn na yɩl tɩ b tʋm b tʋʋmdã neere. B sẽn paamd n bãngd nin-paalsã sẽn wat tigissã la modgr ning b sẽn maandã noom-b lame. Yel-gɛtb kãensã tʋmda ne yamleoogo, tɩ b ned kam fãa yaa d ‘tʋmd-n-taag’ sẽn tʋmd tõnd neer yĩnga. (2 Korẽnt dãmba 8:23) Bɩ d tall tẽeb la d yɩ wẽn-sakdb wa nin-kãensã.—Hebre dãmba 13:7.
Bõe yĩng tɩ tigims sul la distrik yel-gɛtbã kaagd tigimsã?
Wãn to la d tõe n dɩ b kaagrã nafa?
mos_Latn mos_Latn mos_Latn mos_Latn mos_Latn mos_Latn mos_Latn